정조 10년
丙午閏七月初五日卯時。上御誠正閣。大臣備局堂上。引見入侍時。領議政鄭存謙。右議政金熤。左參贊李命植。行工曹判書金華鎭。行司直金魯鎭。右參贊李在協。行司直鄭一祥。兵曹判書李性源。吏曹判書兪彦鎬。行副司直徐有慶。知敦寧金履素。行副司直徐有寧。延豊君李𡊠。行副司直李在簡。行副司直李柱國。戶曹判書趙時俊。漢城判尹金尙集。左尹徐有大。行都承旨李秉模。江華留守朴祐源。禮曹參判沈豐之。行副司直金思穆。校理李晴。右承旨趙興鎭。記事官金孝建。假注書金祖淳。記事官李崑秀尹行任。以次進伏訖。存謙等進前曰。近來晩炎愈劇。聖體。若何。上曰。一樣矣。存謙曰。向者滯候之餘氣。已爲夬復乎。將攝之道。當暑甚難。雖飮啖之際。如或進生冷之物。則易致欠和之端。伏願常存少愈之戒焉。上曰。滯氣亦已降矣。熤曰。以藥院之煎入湯劑觀之。皆是消滯淸暑之藥。伏未知伊時滯氣。或因於飮啖之失攝而然乎。上曰。雖不知食滯與氣帶。而膈間常不通利。似因暑氣所致。而今則夬瘳矣。存謙等曰。王大妃殿氣候。何如。上曰。一樣矣。存謙等曰。惠慶宮氣候。何如。上曰。一樣矣。上曰。左相今日病不入來乎。存謙曰。脚部浮高。比日昨雖有差低之意。而方在調攝中。故不得入參矣。上曰。處暑已過。而日熱則愈甚。若至念間而如此。則誠可悶也。存謙曰。日氣雖似愈熱。而早暮則顯有涼意矣。熤曰。望日爲八月節。伊後則當夬生涼矣。上曰。湖南酺祭之請。似因日熱龜坼之致矣。熤曰。然矣。近久不雨。往往有蟲災之慮。故方俟霖雨之一洗云矣。上曰。數日間日氣。似當非久下雨矣。存謙曰。此戶曹粘目也。枚擧慶尙監司鄭昌順狀啓。以爲寧海還穀中。田穀數多。且非土産。民情皆願以常賑太一千石換作大米。小豆一百六十石換作太。元會粟一千二百石換作粗。菉豆五石零換作小豆。稷一百三十五石零。唐六石零換作粗。而還穀代捧。事係變通。請令廟堂稟處矣。田穀數多。且非土産。依民願換作。亦多已例。依狀請施行之意。分付。何如。上曰。依爲之。出擧條存謙曰。卽見咸鏡監司鄭民始。報備局辭緣。則枚擧咸興前判官韓大裕牒呈。以爲本府距中嶺爲百餘里。可設兩撥所。長津往來。與直路有異。且該鎭之轉報。最是急務。置撥不過爲兩所。每撥所各置一將二卒。而料米亦依直路折半之例上下。則撥將二名料。則自營邑拮据。而撥軍四名雇價。比直路亦爲量減。每朔每名四兩支計。則一年容入。當爲一百九十二兩。撥軍雇價。雖欲依例磨鍊。於民結。田結加賦。恐難輕議。該邑遺在且不敷。永興文川兩邑大同遺在錢中。各五百兩移付咸興。什二取息。則每年利條二百兩內。一百九十二兩。當年上下。零數八兩。次次儲置。以爲閏朔雇價上下事。爲辭矣。旣設長津之後。置撥乃是不可已之政。兩撥所料米雇價。不煩民結。區劃得宜。依所報施行之意。分付。何如。上曰。依爲之。出擧條存謙曰。戶曹判書趙時俊所啓。以爲慶熙宮修理之役。來頭支勅需用。少不下十三四萬兩。無他推移之路。關西別備錢五萬兩。別餉木三百同。遼軍木三百同。區劃爲請。而有待大臣備員草記稟處之命矣。當爲草記擧行。而今方入侍。故敢達矣。目下事役。前頭需用。極其浩大。度支形勢。無以支當。京外財力。他無着手處。故請得關西錢木。而關西錢木。近甚耗縮。亦不可不念。然勢有緩急。何可無區劃。別備錢四萬兩。別餉木三百同。遼軍木三百同。劃給。宜矣。上曰。右相之意。何如。熤曰。關西錢木。雖曰耗削。地部之目下需用。實爲緊重。不可不以此劃彼。而需用數爻。臣不能料量。區劃多寡。臣不敢仰對。上曰。丙申前例。戶判陳達。可也。時俊曰。丙申年則錢米木所區劃者。洽滿二十萬兩之數矣。存謙曰。丙申年區劃都數之至此。蓋摠論前後取用之數。非一時盡劃此數而然也。今聞地部事勢。更無他請得之處。而專靠於此云。別備錢五萬兩內。一萬兩勿爲減數。依所請盡爲劃給。以爲分排支用之地。何如。上曰。依爲之。出擧條上曰。鄭致綏移除京司事。有下敎者矣。何以爲之乎。彦鎬曰。姑無見窠。至於相換。則必須稟白。故尙未擧行矣。上曰。然則今日政相換。可矣。仍命書傳敎曰。政官牌招開政。存謙曰。外梓室下隅板開封時。長生殿都提調都監都提調。例爲進去奉審。載於壬申年謄錄。而除下直。出去矣。此則當待退壙役事之垂畢。待墓所都監之知委日字。方可進去。故敢此仰達矣。上曰。依此爲之。可矣。存謙曰。臣於向筵。以臣則雖被罪譴。臣之所請。卽義理關頭。勿以人廢其言之意。有所仰達矣。言未畢。上曰。卿又何更提此事也。復勿煩陳。就座。可矣。存謙曰。此乃關係義理者。雖承上敎之如此。而義理之終不可泯。如石壓筍出。決無遏絶之理。惟望亟從臣等前箚所請。闡義理而懲亂賊焉。熤曰。臣於此。竊有憂慮者存矣。殿下每以鎭安爲當今之急務。聖意非不欽仰。而但當鎭安處鎭安。夬斷處夬斷。然後義里可明。亂逆可懲。近日臣等之請。政欲爲殿下贊鎭安之道耳。殿下如欲使世道人心底定。則惟在於亟從臣等之請矣。上曰。卿以予爲鎭安而然乎。予意則本非欲爲鎭安也。無論如此如彼。此時豈可提此事乎。就座。可矣。存謙曰。禮朔已屆。遠期漸迫。悲號慟冤之中。尤不得少洩輿憤矣。醫官事。決非至今靳允之事矣。渠等專當調護之任。旣知其漸至消鑠之境。而不使藥院知之者。其罪不容誅矣。上曰。此亦鎭安之效也。初頭群請紛紜。今則漸向稍息矣。熤曰。向者判敦寧之事。固是矣。此事豈可至今未準群請乎。醫官之與乳母潛通。必有其事矣。上曰。常時醫官。與乳母不相好。寧有是事乎。熤曰。聞渠輩到處分疏。其說各異云矣。上曰。此則渠輩之罪也。熤曰。消鑠之漸。渠輩斷乳之致也。藉曰。不知消鑠之漸。不知亦罪也。豈可曰無罪乎。上曰。此非渠罪也。乳母病出之後。一朔餘斷乳。而他人之乳不肯飮。故日致消鑠耳。卿等更勿煩提。只增予疚慼之心也。性源曰。禮葬時傳語軍二百名。以轝士軍。前已別單。啓下矣。習儀時。當依他例。減半擧行乎。上曰。除之。正日亦置之。別定善騎禁軍五人。只以到城門及路祭到墓所形止。馳傳。可也。出擧條有大進前。上曰。聞卿每日仕進於都監云。然否。有大曰。然矣。碑石表石。皆已鐫字。數日間當奉往墓所矣。上曰。當用幾牛載往乎。有大曰。碑石。自前例以人夫曳往。故碑石二百名。表石則一百五十名曳運矣。上曰。昨見外壙圖形。誌石函玉帛函埋安處。因石函尺量之不齊。有空隙矣。壙中有罅隙。甚可悶。石函尺量。差狹爲之。好矣。有大曰。若欲狹之。則恐似表筒。故不得爲之矣。上曰。雖似表筒。此則無妨。差狹造出。可矣。有大曰。然則當依下敎爲之矣。上曰。北伯鏡城査啓。卿等見之否。存謙曰。臣未及見之矣。上曰。已爲出給禁府。取見。可矣。閔慶世貪墨之事。罔有紀極。而大抵鏡城一邑之力。寧容如許着手乎。曾經北伯人。陳達。可矣。命植曰。鏡城人心獰頑。本自難制邑。況亦薄不足成樣。閔慶世如許貪饕。誠是意表矣。熤曰。臣曾於鏡城數朔居住矣。鏡城去京絶遠。監營亦不近。故其民畏官長。殆甚於三南之民。而但其凶頑之習。若有大不愜於意者。擧挺執刃。種種劫官長。然其憤怨之心。不至於擧挺執刃之境。則雖椎髓剝膚。亦能應官長求索之心矣。上曰。丙申以來。予所庶幾仰述者。在於罪贓吏保小民。而今又有閔慶世之事。誠可悶然矣。上曰。卿等見向者重臣之疏乎。因戶判之擧條。無端陳疏。自爲註脚。殆若發明之端。此何事也。熤曰。聞重臣之言。則以爲。未審事實。故有陳疏之擧。今則自覺其太過云矣。上曰。此如向來判敦寧之褒貶開坐時點中人。下考施行之事。先自註疏。恐或人言之議後者然矣。此重臣近來世道。頗能彌綸。故予亦賴有。忽自判敦寧事出後。如是卒變。甚可異也。命植曰。臣伊時未詳事實。故有陳疏之擧矣。豈或有他意而然也。上曰。擧條亦非戶判之自出意見。戶判登筵。言及蔘黃之事。故予特令以筵話出擧條申飭。而卿之張皇陳疏。至以決去就爲語。此何過擧也。卿非首醫若掌務官。則豈以蔘黃。用於行下。用以肥己乎。判敦寧則位雖崇品。凡事多如年少人所爲。卿何乃相效耶。殊與彌綸世道之初心。大相反焉。予實慨然也。命植曰。陳疏。寔出於難安自靖之心。初無決去就之事矣。此莫非臣過於曲嫌而然也。方自覺其誤着。而今又伏承聖敎。實不勝惶愧矣。晴曰。俄者大臣。亦已陳達矣。事關義理。則終無遏絶之理矣。語未及盡達。上曰。箚子批答。亦已言之。且此事。有非一玉堂所可提論者。就座。可矣。晴曰。人情之悲憤抑菀。愈往愈甚矣。醫官之至今偃息於覆載之間者。天下寧有是事耶。伏願亟從臺臣之請焉。上曰。已悉諭大臣矣。晴曰。臣於年前。待罪永祐園別檢時。竊伏見本園火巢幅員。本自不廣。而至於主峯後。則尤爲逼近。故其下中梁浦水勢。每當霖潦之時。則急湍衝過。而以其巖石之盤踞。幸免頹沙之患。然而第以目下所見言之。則水石相磨。亦不無日後圮缺之慮。故臣與守護軍輩。看審形止。則果有平地舊水道。而蓋緣越邊農民。築隄於其傍。以至水勢之專匯於此。今若因其舊道。從便疏瀹。則水勢始得平順。而主峯自可堅完矣。臣常以此。耿耿于中。玆因筵奏。敢此竝達矣。上曰。出擧條。令該曹稟處。可也。出擧條上曰。判尹進前。尙集進伏。上曰。舟橋。聞已盡建矣。尙集曰。然矣。舟橋外越邊小橋。亦爲改建。此橋蓋備潦水矣。上曰。動駕時。則別無橋梁之役矣。尙集曰。傳語軍二百名。旣有除之之下敎。此是實軍。移屬於莎草軍。何如。上曰。依爲之。出擧條上曰。下隅板開封時。卿與兵判。以私行往見。好矣。尙集曰。當如下敎。往來看審矣。上曰。自卿陞資之後。見卿常稀。不若在知申時矣。命退。諸臣以次退出。